**Pénzügyminisztérium**

Tájékoztató[[1]](#footnote-2)\*

## *az államháztartás központi alrendszerének**2022. október végi helyzetéről*

**2022. november**

#### Összefoglalás

**A szankciók okozta energiaválság egész Európát nehéz helyzetbe sodorta. Szankciós felárat kell fizetni minden energiahordozóért, ezért amíg a szankciók életben vannak, addig a kormány takarékos gazdálkodást folytat, és önmagán is spórol. Ennek részeként a kormány a költségvetési szerveknél is fegyelmezett gazdálkodást rendelt el.**

**Az intézkedéseknek köszönhetően szeptember után októberben is 100 milliárd forint feletti többlettel zárt a költségvetés. Továbbra is biztosítottak a rezsicsökkentés fenntartásához, a biztonságos energiaellátáshoz, a családtámogatások fenntartásához és a nyugdíjak értékének megőrzéséhez szükséges források.**

Október végéig az államháztartás központi alrendszere 2590,4 milliárd forintos hiánnyal zárt. Ezen belül a központi költségvetés 2683,9 milliárd forintos hiányt, az elkülönített állami pénzalapok 289,2 milliárd forintos többletet, a társadalombiztosítás pénzügyi alapjai 195,7 milliárd forintos hiányt értek el. Októberben a központi alrendszer 101,3 milliárd forint többletet ért el, szemben az előző évi azonos havi 630,1 milliárd forintos deficittel. Ez az elmúlt 20 év harmadik legnagyobb október havi többlete.

A központi alrendszer október végi adó- és járulékbevételei az előző év azonos időszakához képest mintegy 17,1%-kal magasabb összegben alakultak.

Magasabban teljesültek az egy évvel korábbihoz képest – többek között – a lakástámogatások, a szakmai fejezeti kezelésű előirányzatok kiadásai, valamint az uniós programok kiadásai. Ugyancsak meghaladták az egy évvel korábbi kifizetést a nyugellátásokra és a gyógyító-megelőző ellátásra fordított összegek is. Nyugellátásokra 3862,3 milliárd forintot, a gyógyító-megelőző ellátásra pedig 1798,0 milliárd forintot fordított a kormány október végéig.

Az államháztartás központi alrendszerének 2022. október végi főbb pénzforgalmi adatai a következők:

|  |  |  |  |  |  |  |  |
| --- | --- | --- | --- | --- | --- | --- | --- |
|   | 2021. évi előzetes ténymilliárd forintban(1) | 2021. I-X. hó ténymilliárd forintban(2) | éves előzetes tény=100%Index (%)(2/1) | 2022. évi törvényi előirányzat milliárd forintban(3) | 2022. I-X. hó ténymilliárd forintban(4) | előirányzat=100%Index (%)(4/3) | előző év=100%Index (%)(4/2) |
| **Központi költségvetés egyenlege** | **-4 662,3**  | **-2 704,4**  | 58,0  | **-3 131,3**  | **-2 683,9**  | 85,7  | 99,2  |
| bevétel: | 17 350,6  | 13 816,3  | 79,6  | 17 066,8  | 17 003,8  | 99,6  | 123,1  |
| kiadás: | 22 012,9  | 16 520,7  | 75,1  | 20 198,1  | 19 687,7  | 97,5  | 119,2  |
| **Elkülönített állami pénzalapok egyenlege** | **-19,8**  | **47,3**  |   | **125,4**  | **289,2**  | 230,6  | 611,4  |
| bevétel: | 690,9  | 578,1  | 83,7  | 703,3  | 697,3  | 99,1  | 120,6  |
| kiadás: | 710,7  | 530,8  | 74,7  | 577,9  | 408,1  | 70,6  | 76,9  |
| **Társadalombiztosítás pénzügyi alapjainak egyenlege** | **-419,4**  | **-265,1**  | 63,2  | **-146,8**  | **-195,7**  | 133,3  | 73,8  |
| bevétel: | 6 952,9  | 5 583,3  | 80,3  | 7 623,7  | 6 727,9  | 88,2  | 120,5  |
| kiadás: | 7 372,3  | 5 848,3  | 79,3  | 7 770,5  | 6 923,6  | 89,1  | 118,4  |
| **Egyenleg összesen** | **-5 101,5**  | **-2 922,2**  | 57,3  | **-3 152,7**  | **-2 590,4**  | 82,2  | 88,6  |
| bevétel: | 24 994,4  | 19 977,7  | 79,9  | 25 393,8  | 24 429,0  | 96,2  | 122,3  |
| kiadás: | 30 095,9  | 22 899,8  | 76,1  | 28 546,5  | 27 019,4  | 94,7  | 118,0  |

**I.**

## A központi alrendszer pénzügyi folyamatainak alakulása

### A főbb bevételek

**A központi alrendszer október végi 24 429,0 milliárd forint összegű bevételei az előző év azonos időszakához képest 4451,3 milliárd forinttal, 22,3%-kal magasabb összegben alakultak.**

**A bevételek kapcsán kiemelendő, hogy október végéig az előző év azonos időszakához képest az adó- és járulékbevételek 17,1%-kal magasabban teljesültek. Ugyancsak meghaladták az egy évvel korábbi teljesítést – többek között – a költségvetési szervek bevételei, az állami vagyonnal kapcsolatos befizetések, valamint az uniós programok bevételei.**



**Társasági adó** jogcímen október végéig 647,2 milliárd forint realizálódott, amely az előző év azonos időszakának egyenlegét 165,9 milliárd forinttal haladta meg. A bázisévhez viszonyítva az eltérést a májusi elszámolásokhoz köthető, az előző évinél több mint 50 milliárd forinttal magasabb pénzforgalom és az előlegek előző évinél magasabb szintje, valamint egyedi és eltérő üzleti éves adózók elszámolásához köthető befizetések okozzák.

A **pénzügyi szervezetek különadójából** származó bevétel október végéig 185,1 milliárd forint volt, mely az előző év azonos időszakának egyenlegét 138,1 milliárd forinttal haladta meg. Ennek oka a bevallási adatok alapján előírt magasabb előlegkötelezettségek, valamint a 2022. évben ideiglenesen bevezetett különadó.

A **kisadózók tételes adójából** október végéig a költségvetésnek 171,8 milliárd forint bevétele keletkezett, mely 13,7 milliárd forinttal magasabb az egy évvel korábbinál. Ennek legfőbb oka az adóalanyok számának bővülése az előző év azonos időszakához képest, illetve a kifizetők által megfizetett 40%-os adóból származó bevétel.

A **kisvállalati adóból** származó bevétel október végéig 132,1 milliárd forint volt, mely 31,7 milliárd forinttal magasabb az egy évvel korábbinál. Ennek oka az adóalanyok számának jelentős mértékű bővülése.

Az **egyéb központosított bevételek**ből október végéig összesen 461,9 milliárd forint bevétel teljesült, amely a törvényi előirányzat 88,9%-ának felel meg. Ezen belül kiemelendő az elektronikus útdíj 224,8 milliárd forintot kitevő összege.

**Kiskereskedelmi adó** jogcímen október végéig 89,9 milliárd forint bevétel teljesült, amely az előző évi azonos időszaki bevételnél 24,6 milliárd forinttal magasabb. Ennek oka, hogy az elszámolásokhoz köthető befizetések – és ennek következtében a júliusi első előlegfizetés is – magasabb szinten teljesültek.

A **rehabilitációs hozzájárulásból** származó bevétel október végéig 129,5 milliárd forint volt, amely 20,3 milliárd forinttal magasabb az egy évvel korábbi összegnél.

Október végéig az **általános forgalmi adóból** 5765,1 milliárd forint bevétele keletkezett a költségvetésnek, ami az egy évvel korábbi bevételt 1318,6 milliárd forinttal haladta meg.

|  |
| --- |
| **Általános forgalmi adó bevétel alakulása (milliárd forint)** |
| **Megnevezés** | **2021.****I-X. hó** | **2022.****I-X. hó** | **Eltérés** |
| **Mrd Ft** | **%** |
| Befizetés | 7469,3 | 9932,9 | 2463,6 | 133,0 |
| Kiutalás | 3022,8 | 4167,8 | 1145,0 | 137,9 |
| **Egyenleg** | **4446,5** | **5765,1** | **1318,6** | **129,7** |

A belföldi, az import és dohánytermékek utáni áfabevétel egyaránt növekedett. A belföldi befizetések növekedése elsősorban a feldolgozóiparhoz, valamint a villamosenergia-, gáz-, gőzellátás iparághoz köthető. Az import utáni befizetések növekedéséhez hozzájárult az importált termékek volumenének és beszerzési árának növekedése. A dohánytermékek utáni bevételek előző év azonos időszakához viszonyított alakulását befolyásolják a bázisévi és a 2022. júliusi jövedéki adómérték-emelések, valamint a készletezésnek köszönhető forgalomnövekedés. A kiutalások növekedéséhez hozzájárult a köztes ágazatok magasabb befizetése.



A **jövedéki adóból** származó bevétel október végéig 1017,4 milliárd forintot tett ki, amely 6,9 milliárd forinttal alacsonyabb az egy évvel korábbi bevételnél.

|  |
| --- |
| **Jövedéki adó bevétel alakulása (milliárd forint)** |
| **Megnevezés** | **2021.****I-X. hó** | **2022.****I-X. hó** | **Eltérés** |
| **Mrd Ft** | **%** |
| Üzemanyag jövedéki adó | 587,8 | 526,7 | -61,1 | 89,6 |
| Dohánygyártmány jövedéki adó | 341,2 | 378,0 | 36,8 | 110,8 |
| Egyéb termék jövedéki adó | 78,2 | 94,8 | 16,6 | 121,2 |
| Import jövedéki adó és energiaadó | 17,1 | 17,9 | 0,8 | 104,6 |
| **Jövedéki adók összesen** | **1024,3** | **1017,4** | **-6,9** | **99,3** |

Az üzemanyagok utáni bevételek csökkenésének hátterében a 2022 márciusában átmenetileg bevezetett alacsonyabb adómértékek állnak. A dohánytermékek utáni bevételek növekedésének hátterében a 2021. januári, áprilisi és a 2022. júliusi jövedéki adómérték-emelés, valamint az adóemelések miatti forgalomváltozás áll. A szeszesitalok és egyéb termékek esetében a bevételek növekedését a magasabb forgalom, továbbá a 2022. júliusi adóváltozások indokolják.

A **személyi jövedelemadó** bevétel az év tíz hónapjában 2178,3 milliárd forint volt, amely 188,3 milliárd forinttal alacsonyabb az egy évvel korábbi összegnél. A bázisidőszaktól való eltérést a bérek növekedése és a gyermeket nevelő szülők részére történő egyszeri adóvisszatérítés együttes hatása magyarázza.

**Személyi jövedelemadó bevétel alakulása (milliárd forint)**

|  |  |  |  |
| --- | --- | --- | --- |
| **Megnevezés** | **2021.** | **2022.** | **Eltérés** |
| **I-X. hó** | **I-X. hó** |
| Befizetés | 2531,9 | 3236,4 | 704,5 |
| Kiutalás | 165,3 | 1 058,1 | 892,8 |
| **Egyenleg** | **2366,6** | **2178,3** | **-188,3** |

A **Központi Maradványelszámolási Alap**ba történő befizetések mérlegsorra a költségvetési szervek előirányzatai terhére október végéig összesen 120,9 milliárd forint maradvány került befizetésre, szemben az előző évi január-október havi 343,6 milliárd forintos összeggel, mivel 2021 decemberében a maradványbefizetés szabályrendszere módosult. Ennek értelmében – a kivételektől eltekintve – a fejezeti kezelésű előirányzatok kötelezettségvállalással nem terhelt maradványát már nem a Központi Maradványelszámolási Alapba, hanem a Megtakarítási Alapba kell befizetni.

A **Megtakarítási Alap**ba történő befizetések mérlegsorra a szakmai fejezeti kezelésű előirányzatok terhére az év tíz hónapjában összesen 746,4 milliárd forint maradvány került befizetésre. A 2022. évben – államháztartási szabályváltozás miatt – új előirányzatként szerepel a mérlegben ez a sor, mely alapján a kormány irányítása alá tartozó fejezetbe sorolt fejezeti kezelésű előirányzatok kötelezettségvállalással nem terhelt maradványát a Megtakarítási Alapba kell befizetni.

Az **állami vagyonnal kapcsolatos befizetések** október végéig 352,4 milliárd forintot tettek ki, melynek meghatározó tételei a kvótaértékesítésből származó 131,0 milliárd forint és a frekvenciahasználati jogosultság értékesítéséből származó 150,2 milliárd forint.

A befizetések összetételét a következő diagram szemlélteti:



Az **Uniós programok bevételei** mérlegsoron 2022. október végéig 968,6 milliárd forint bevétel keletkezett. Ez az összeg a törvényi előirányzat (2363,3 milliárd forint) 41,0%-át teszi ki.

Az **Egyéb uniós bevételek** soron belül a Vámbeszedési költség megtérítése 30,4 milliárd forintot tett ki október végéig. Ez az összeg a törvényi előirányzat 135,7%-a és 11,7 milliárd forinttal haladta meg a 2021. év azonos időszakában keletkezett bevételt.

A befizetett társadalombiztosítási járulék 8,1%-át az állami adóhatóság a foglalkoztatási programokkal kapcsolatos elkülönített állami pénzalapnak utalja át. Október végéig a **társadalombiztosítási járulék Gazdaság-újraindítási Foglalkoztatási Alapot megillető része** 247,7 milliárd forintban teljesült, az előző év azonos időszakában befolyt bevételt 41,4 milliárd forinttal, 20,1%-kal haladta meg. A bevételnövekedés oka a járulékköteles jövedelmek növekedése.

Október végéig a **szociális hozzájárulási adó Nyugdíjbiztosítási Alapot megillető része** (1400,8 milliárd forint) 0,8%-kal, 10,5 milliárd forinttal haladta meg az előző év azonos időszakában befolyt bevételeket. A bevétel változása az adóköteles jövedelmek növekedésének és a szociális hozzájárulási adó kulcs csökkentésének együttes hatásával magyarázható.

A befizetett társadalombiztosítási járulék 54%-át az állami adóhatóság a Nyugdíjbiztosítási Alapnak utalja át. Október végéig a **társadalombiztosítási járulék Nyugdíjbiztosítási Alapot megillető része és nyugdíjjárulék** 1690,4 milliárd forintban teljesült, az előző év azonos időszakában befolyt bevételt 279,6 milliárd forinttal, 19,8%-kal haladta meg. A bevételnövekedés oka a járulékköteles jövedelmek növekedése.

A **Nyugdíjbiztosítási Alap** 2022. évi költségvetése az ellátási kiadások támogatására 554,4 milliárd forint **központi költségvetési hozzájárulás**t tartalmaz. Ebből 325,6 milliárd forintot a XLII. A költségvetés közvetlen bevételei és kiadásai fejezet biztosít pénzeszközátadás útján az alap részére, míg további 228,8 milliárd forintot – a 13. havi nyugdíj, illetve a nyugdíjprémium fedezeteként címzett támogatás formájában – a XLVII. Gazdaság-újraindítási Alap bocsát a Nyugdíjbiztosítási Alap rendelkezésére február, illetve november hónapokban. A nyugdíjprémium és a 13. havi ellátás támogatásának előirányzatai – a költségvetési törvény 4. melléklete alapján – módosítás nélkül túlléphetőek, a 13. havi ellátás esetében erre az előirányzat felhasználási terv módosításával sor került július hónapban.

Az év első tíz hónapjában a Magyar Államkincstár a módosított éves előirányzat-felhasználási terv ütemezésének megfelelően 607,2 milliárd forint központi támogatást utalt át a Nyugdíjbiztosítási Alap részére, amiből 271,4 milliárd forint volt a kiadásokat támogató pénzeszközátadás és 335,8 milliárd forint a 13. havi ellátás visszaépítésének a Nyugdíjbiztosítási Alapból finanszírozott része. A tíz havi költségvetési hozzájárulás 189,2 milliárd forinttal haladta meg az előző év azonos időszakában átutalt támogatás összegét.

Október végéig a **szociális hozzájárulási adó Egészségbiztosítási Alapot megillető része** (554,6 milliárd forint) 0,7%-kal, 4,1 milliárd forinttal haladta meg az előző év azonos időszakában befolyt bevételt. A bevétel változása az adóköteles jövedelmek növekedésének és a szociális hozzájárulási adó kulcs csökkentésének együttes hatásával magyarázható.

A befizetett társadalombiztosítási járulék 37,9%-át az állami adóhatóság az Egészségbiztosítási Alapnak utalja át. Október végéig a **társadalombiztosítási járulék Egészségbiztosítási Alapot megillető része és egészségbiztosítási járulék** 1153,3 milliárd forintban teljesült, az előző év azonos időszakában befolyt bevételt 191,8 milliárd forinttal, 19,9%-kal haladta meg. A bevételnövekedés oka a járulékköteles jövedelmek növekedése.

Az **Egészségbiztosítási Alap költségvetési hozzájárulásai** az év első tíz hónapjában összesen 1030,3 milliárd forintot tettek ki, amely 413,5 milliárd forinttal magasabb, mint az előző év azonos időszakában átutalt összeg. Október végéig az Egészségbiztosítási Alap járulék címen átvett pénzeszközként 409,5 milliárd forint támogatást kapott, szemben a tavalyi év azonos időszakában átutalt 397,8 milliárd forintos összeggel. Az alap kiadásainak támogatására szolgáló tervezett pénzeszközátvétel és az egészségügyi feladatok ellátásával kapcsolatos hozzájárulás együttes összege október végéig 238,5 milliárd forintot tett ki, amely 19,4 milliárd forinttal haladta meg a tavalyi év azonos időszakában átutalt összeget. Az egészségügyi béremelés támogatására átvett pénzeszköz címen október végéig 382,3 milliárd forint került átutalásra az alap részére, 2021-ben nem volt ilyen bevétele az alapnak.

### A főbb kiadások

**A központi alrendszer október végi 27 019,4 milliárd forint összegű kiadásai 4119,6 milliárd forinttal, 18%-kal haladták meg az előző év azonos időszaki adatát.**

**Magasabban teljesültek az egy évvel korábbihoz képest – többek között – a lakástámogatások, a szakmai fejezeti kezelésű előirányzatok kiadásai, valamint az uniós programok kiadásai. Meghaladták az egy évvel korábbi kifizetést a nyugellátásokra és a gyógyító-megelőző ellátásra fordított összegek is. Nyugellátásokra 3862,3 milliárd forint, a gyógyító-megelőző ellátásra 1798,0 milliárd forint került kifizetésre október végéig.**



Az **egyedi és normatív támogatásokra** fordított kiadások október végéig 716,4 milliárd forintot tettek ki, amely jóval magasabb az előző év azonos időszakának teljesítésénél. Az eltérés fő oka, hogy a rezsivédelmi kiadásokkal összefüggésben október hónapban 157,5 milliárd forint került kifizetésre, tavaly ilyen kiadás nem volt. Kiemelendő még, hogy a közösségi közlekedés személyszállítási költségtérítésére 43,2 milliárd forinttal, az Eximbank Zrt. kamatkiegyenlítése címén pedig 37,3 milliárd forinttal több támogatás került kiutalásra, mint egy évvel korábban.



A **lakástámogatásokra** fordított kiadások összege október végéig 499,3 milliárd forint volt, mely az előző év azonos időszakához viszonyítva 218,8 milliárd forinttal teljesült magasabban. Az eltérésben szerepet játszik a 2021. január 1-jétől bevezetett otthonfelújítási támogatás és az ehhez februártól kapcsolódó kölcsön meghirdetése, valamint az egyes meglévő konstrukciók, a családi otthonteremtési kedvezmény, az adó-visszatérítési támogatás és a többgyermekes családok lakáscélú jelzáloghitel-tartozásának csökkentésére nyújtott támogatás igénybevételi lehetőségeinek további kiszélesítése, ezen felül pedig a falusi támogatások esetében az érintett preferált kistelepülések körének a kibővítése. Emellett az árfolyam- és a referenciahozamok, valamint a további konstrukciókat igénybe vevők létszámának alakulása is befolyásolta a kifizetéseket.

A **Nemzeti Család- és Szociálpolitikai Alap** a családi támogatásokat, a korhatár alatti ellátásokat, a jövedelempótló és jövedelemkiegészítő szociális támogatásokat, valamint a különféle jogcímen adott térítéseket tartalmazza. A főbb támogatásokat a következő táblázat részletezi:

|  |  |  |  |
| --- | --- | --- | --- |
| **Megnevezés** | **2021.****I-X. hó** | **2022.****I-X. hó** | **Eltérés** |
| **Mrd Ft** | **%** |
| **Családi támogatások** | **333,6** | **335,1** | **1,5** | **100,4** |
| *Ebből:* |   |   |   |   |
| *családi pótlék* | 260,1 | 258,2 | -1,9 | 99,3 |
| *anyasági támogatás* | 4,7 | 5,1 | 0,4 | 108,5 |
| *gyermekgondozást segítő ellátás* | 46,2 | 46,5 | 0,3 | 100,6 |
| *gyermeknevelési támogatás* | 9,2 | 8,6 | -0,6 | 93,5 |
| *gyermekek születésével kapcsolatos szabadság megtérítése* | 3,7 | 3,9 | 0,2 | 105,4 |
| *életkezdési támogatás* | 7,9 | 10,5 | 2,6 | 132,9 |
| **Korhatár alatti ellátások** | **79,8** | **93,7** | **13,9** | **117,4** |
| **Jövedelempótló és jövedelemkiegészítő szociális támogatások** | **126,5** | **147,4** | **20,9** | **116,5** |
| *Ebből:* |   |   |   |  |
| *Jövedelempótló és jövedelemkiegészítő ellátások* | 49,9 | 54,8 | 4,9 | 109,8 |
| *Járási szociális feladatok ellátása* | 76,6 | 92,6 | 16,0 | 120,9 |
| **Különféle jogcímen adott térítések** | **20,6** | **20,2** | **-0,4** | **98,1** |
| *Ebből:*  |   |   |   |   |
| *közgyógyellátás* | 14,5 | 14,0 | -0,5 | 96,6 |
| **Összesen** | **560,5** | **596,4** | **35,9** | **106,4** |

A **családi támogatásokra** 2022. október végéig összesen 335,1 milliárd forintot fizettek ki. A 2022. évi tízhavi kiadás mindösszesen 1,5 milliárd forinttal haladta meg az előző év azonos időszakának teljesítésénél. Az eltérés részben arra vezethető vissza, hogy a jogcímcsoporton belül az életkezdési támogatásra fordított kiadás 2,6 milliárd forinttal magasabb volt az előző évi október végi összegnél. Ennek oka az, hogy 2022-ben az életkezdési letéti számlákon nyilvántartott követelés összegére tekintettel fizetett kamat mértéke 5,2% volt (a 2021. évi infláció mértékének megfelelően), ami meghaladta a 2021-ben fizetett kamat mértékét (3,3%-ot), ezen kívül az életkezdési letéti számlákon nyilvántartott összeg is nőtt a tavalyihoz képest. A kiadás növekedéséhez hozzájárult az is, hogy egy 2021-ben elfogadott törvénymódosítás eredményeképpen a Start-számlára teljesített befizetések után járó állami támogatás maximum összege a duplájára emelkedett.

A **korhatár alatti ellátások** esetében a kiadások növekedését elsősorban az okozta, hogy a 13. havi nyugdíjhoz hasonlóan februárban a korhatár előtti ellátásban részesülő személyek is részesültek 13. havi ellátásban. Ezen túlmenően januárban sor került az ellátások 5,0%-os, majd a júliusban a kiegészítő nyugdíjemelés mértékének megfelelő, újabb 3,9%-os emelésére is.

2022. október végéig **a jövedelempótló és jövedelemkiegészítő szociális támogatásokra** biztosított kiadásokon belül a járási szociális feladatok ellátására (gyermekek otthongondozási díja, ápolási díj, időskorúak járadéka, foglalkoztatást helyettesítő támogatás, egészségkárosodási és gyermekfelügyeleti támogatás) 92,6 milliárd forintot fordítottak, mely 16,0 milliárd forinttal magasabb az előző évi október végi adatnál. Ennek oka, hogy 2022. januártól a gyermekek otthongondozási díjának összege a minimálbér 88%-áról annak 100%-ára (147 315 forintról 200 000 forintra) emelkedett, az ápolási díj összege pedig 5,0%-kal nőtt.

A jövedelempótló és jövedelemkiegészítő ellátások előirányzat tartalmazza a fogyatékossági támogatás, a vakok személyi járadéka, az átmeneti bányászjáradék és számos további, jellemzően kifutó jellegű ellátás (pl. mezőgazdasági járadék, politikai rehabilitációs és más nyugdíj-kiegészítések, házastársi pótlék) forrását. A jövedelempótló és jövedelemkiegészítő ellátásokra 54,8 milliárd forintot fizettek ki, mely az előző évi azonos időszaki kifizetésénél 4,9 milliárd forinttal magasabb. A kiadások növekedését egyes ellátások januárban végrehajtott 5,0%-os emelésének, valamint a 2022 februárjában kifizetett 13. havi ellátásnak a hatása okozza. A kiadások növekedéséhez hozzájárult továbbá, hogy a 2022 júliusában végrehajtott, 3,9%-os kiegészítő nyugdíjemelés a Jövedelempótló és jövedelemkiegészítő ellátások előirányzatból fizetett ellátásokat is érintette, azzal, hogy ennek hatása a fogyatékossági támogatás és vakok személyi járadéka ellátások esetén – a tárgyhónapot követő havi kifizetés miatt – csak augusztusban jelentkezett.

A **különféle jogcímen adott térítések** 2022. évi tízhavi összege kismértékben alacsonyabb volt az előző év azonos időszakához viszonyítva. A térítéseken belül a legnagyobb összeget, 14,0 milliárd forintot a közgyógyellátásra fizették ki, ami a jogosultak létszámának csökkenése miatt 0,5 milliárd forinttal alacsonyabb a tavalyi év azonos időszakában kifizetett összegnél.

A **helyi önkormányzatok** 2022. évi feladataihoz a hatályos költségvetési törvény 873,4 milliárd forint állami **támogatást** biztosít.

A jelentősebb tételek alakulását a következő táblázat mutatja:

**A helyi önkormányzatok támogatásának alakulása (milliárd forint)**

|  |  |  |  |
| --- | --- | --- | --- |
| **Megnevezés** | **2021** | **2022** | **Eltérés** |
| **I-X. hó** | **I-X. hó** | **Mrd Ft** | **%** |
| **A helyi önkormányzatok általános működésének és ágazati feladatainak támogatása** | **640,7** | **656,6** | **15,9** | **102,5** |
| A helyi önkormányzatok működésének általános támogatása | 222,4 | 220,6 | -1,8 | 99,2 |
| A települési önkormányzatok egyes köznevelési feladatainak támogatása | 178,6 | 179,1 | 0,5 | 100,3 |
| A települési önkormányzatok egyes szociális, gyermekjóléti és gyermekétkeztetési feladatainak támogatása | 220,7 | 237,9 | 17,2 | 107,8 |
| A települési önkormányzatok kulturális feladatainak támogatása | 19,0 | 19,0 | 0,0 | 100,0 |
| **Helyi önkormányzatok kiegészítő támogatása** | **124,8** | **67,2** | **-57,6** | **53,8** |
| **Év közben létrejött új jogcímek kiadásai** | **60,8** | **174,5** | **113,7** | **287,0** |
| **Összesen** | **826,3** | **898,3** | **72,0** | **108,7** |

Az **Uniós programok kiadásai**mérlegsoron 2022. október végéig 2469,6 milliárd forint összegű kifizetés történt, amely a törvényi előirányzat (3001,2 milliárd forint) 82,3%-os teljesítését jelenti. A felmerült kiadások túlnyomó részét a Helyreállítási és Ellenállóképességi Eszköz (RRF), Széchenyi 2020, valamint a Széchenyi Terv Plusz programjai adták. A legnagyobb összegű kifizetést teljesítő operatív programok az Integrált Közlekedésfejlesztési Operatív Program, a Gazdaságfejlesztés és Innovációs Operatív Program, valamint a Környezeti és Energiahatékonysági Operatív Program. A Széchenyi Terv Plusz programjai közül a Terület- és Településfejlesztési Operatív Program Plusz, a Gazdaságfejlesztés és Innovációs Operatív Program Plusz, valamint a Végrehajtás Operatív Program Plusz esetében történt kifizetés 2022. október végéig.

Az **állami vagyonnal kapcsolatos kiadások** október végi összege 610,6 milliárd forint volt, amelynek összetételét az alábbi diagram mutatja be:



A **Hozzájárulás az EU költségvetéséhez** mérlegsoron október végéig 485,6 milliárd forint kiadás teljesült, ami a törvényi előirányzat 86,0%-a. E hozzájárulás 33,1 milliárd forinttal haladja meg a 2021. év azonos időszakában teljesített kiadásokat.

A **Nemzeti Kutatási, Fejlesztési és Innovációs** **Alap**ból (NKFI Alap) összesen 83,8 milliárd forint teljesült, ami 4,7 milliárd forinttal alacsonyabb kifizetést jelent a 2021. évi azonos időszaki teljesítéshez képest. Az NKFI Alap rendelkezésére álló forrásokat 37,1 milliárd forint költségvetési támogatás egészítette ki.

A **Gazdaság-újraindítási Foglalkoztatási Alap** (GFA) kiadásai estében a Start-munkaprogramra eddig összesen 103,9 milliárd forint teljesült, ami 22,5 milliárd forinttal maradt el az előző évi értéktől. Az uniós elő- és társfinanszírozásra 33,5 milliárd forintot fordítottak.

A **Bethlen Gábor Alapból** (BGA) összesen 35,3 milliárd forint kiadás teljesült. Az alapból nyújtott támogatások a BGA irányítását ellátó Bizottság döntései alapján, ütemezetten kerültek kifizetésre.

2022. október végéig a **nyugdíjkiadások** 3862,3 milliárd forintban teljesültek, ami 597,3 milliárd forinttal haladta meg az előző év azonos időszakának kiadásait.

A jelentős, 18,3%-os kiadásnövekedést a 13. havi ellátások februári kifizetése, a tavalyi évben a magasabb inflációs hatás miatt két részletben végrehajtott 1,8%-os kiegészítő nyugdíjemelés idei évre áthúzódó hatása, az idén év elején végrehajtott 5,0%-os nyugdíjemelés és az idén júliusban végrehajtott további 3,9%-os inflációkövető kiegészítő nyugdíjemelés okozta.

A kormány úgy döntött, hogy felgyorsítja a 13. havi nyugdíj teljes összegű visszaépítését és már 2022-ben biztosítja a jogosultaknak a négyheti ellátás összegét. A 13. havi nyugdíj (ellátás) összege 2022-től megegyezik a tárgyév január hónapjára a jogosultat megillető nyugellátás, nyugdíjszerű ellátások összegével. Októberig a 2,5 millió nyugdíjban és nyugdíjszerű ellátásban részesülő személy több mint 386 milliárd forint 13. havi ellátásban részesült, amiből a Nyugdíjbiztosítási Alap kiadása 347,6 milliárd forint volt.

A 2022. év elején a Magyar Nemzeti Bank inflációs előrejelzésével összhangban, a költségvetési törvényben rögzített 3%-os nyugdíjemeléssel szemben 5%-os emelésről döntött a kormány, amit január hónapban végre is hajtottak. Az első félévi adatok alapján júliusban további 3,9%-os kiegészítő emelésre került sor. A kiegészítő emelés 2022. júliustól 2022. januárig visszamenőlegesen történt. Júliusban az emelt összegű ellátáson kívül januárig visszamenőleg az első hat hónapra járó különbözetet egy összegben kapták meg a nyugdíjasok, illetve más ellátásban részesülők, melynek a Nyugdíjbiztosítási Alapot érintő első félévi kiadásnövelő hatása 76,5 milliárd forint volt. A kiegészítő emelés a februárban folyósított 13. havi ellátás visszamenőleges emelésére is kiterjedt, ami 12,7 milliárd forinttal növelte az alap kiadásait.



A nyugellátási kiadásokon belül a korbetöltött öregségi nyugellátások 9,4%-kal, a nők 40 éves jogosultsági idejével igénybe vehető korhatár alatti ellátások (nők40) pedig 19,7%-kal haladták meg a tavalyi év azonos időszakának kiadásait.

A 2020. évben az öregségi nyugdíjkorhatár 64,5 évre emelkedett, így az 1956-ban születettek csak a 2020. év második felétől 2021. első félév végéig váltak jogosulttá öregségi nyugellátásra. Ennek következtében a korbetöltöttek létszáma 2021. második félévben jelentős csökkenésnek indult, a tendencia a 2022. év elején is tartott. Június hónaptól ismét folyamatosan növekszik az öregségi nyugdíjkorhatárt betöltők állományi létszáma, azonban a 2022. októberi korbetöltött létszám az előző év azonos időszakához képest még így is 26 460 fővel csökkent.

A nők kedvezményes nyugellátását a korhatáremelés nem érintette, ennek ellenére március hónaptól e kedvezményes ellátotti körbe tartozók létszáma hónapról hónapra folyamatosan csökken, a létszámuk idén októberre 1061 fővel csökkent tavaly októberhez képest.

2022. január 1-jétől a korbetöltött öregségi nyugdíjkorhatár egységesen 65 év, de 40 év jogszerző idővel továbbra is igényelhető a nők kedvezményes korhatár alatti öregségi nyugellátása.



A korhatáremelés lezárultával 2022-ben ismét megindult az új ellátások megállapítása, az öregségi nyugellátásra jogosultak állományi létszáma a második félévben fokozatosan növekszik, a nők40 jogcímen jogosultak esetében viszont, tekintve, hogy a korhatárt betöltők folyamatosan kerülnek át a korbetöltött öregségi nyugellátottak közé, folyamatos létszámcsökkenés tapasztalható.

Az **Egészségbiztosítási Alap kiadásainak** összetételét a következő ábra mutatja be:



Az Egészségbiztosítási Alapösszes kiadásának 25,7%-át a **pénzbeli ellátásokra** fordított összeg adta. Az ellátások részletes bemutatását a következő táblázat tartalmazza:

**Az Egészségbiztosítási Alap pénzbeli ellátásokra fordított kiadásainak alakulása (milliárd forint)**

|  |  |  |  |
| --- | --- | --- | --- |
| **Megnevezés** | **2021.** **I-X. hó** | **2022.****I-X. hó** | **Eltérés** |
| **Mrd Ft** | **%** |
| **Pénzbeli ellátások** | **661,9** | **786,3** | **124,4** | **118,8** |
| *Ebből:* |  |
| *Rokkantsági, rehabilitációs ellátások* | 234,1 | 274,3 | 40,2 | 117,2 |
| *Gyermekgondozási díj* | 205,9 | 239,2 | 33,3 | 116,2 |
| *Táppénz* | 137,1 | 157,1 | 20,0 | 114,6 |

A **gyógyító-megelőző ellátásokra** fordított kiadás október végéig 1798,0 milliárd forintot tett ki a 2021. évi azonos időszaki 1485,8 milliárd forint összegű kiadással szemben. Az előző évhez viszonyított magasabb összegű kiadás a 2021. januártól bevezetett, az állami és önkormányzati fekvő- és járóbeteg-ellátásban dolgozó orvosok béremelésével, valamint a háziorvosok, fogorvosok és szakdolgozóik bértámogatásával, az egészségügyi szakdolgozók 2022. január 1-jei béremelésével, továbbá az „Összevont szakellátásból” megvalósuló többletfinanszírozással kapcsolatosan jelentkezik.

**Gyógyszertámogatásra** az év első tíz hónapjában 361,7 milliárd forintot fordítottak, amely 19,9 milliárd forinttal több az előző év azonos időszakában kifizetett összegnél.

### A költségvetési szervek és fejezeti kezelésű előirányzatok alakulása

Október végéig a **költségvetési szervek bevételei** összesen 2011,3 milliárd forintot tettek ki, amely 17,9%-kal magasabb az előző év azonos időszakához képest. Az intézmények bevételei közül 944,0 milliárd forintot tett ki a Nemzeti Egészségbiztosítási Alapkezelő által az egészségügyi intézményeknek utalt támogatás. Ezen felül 192,2 milliárd forintos jóváírás történt a Klebelsberg Központnál a „Helyreállítási és Ellenállóképességi Eszköz (RRF)” uniós központi kezelésű előirányzatról a digitális oktatáshoz való egyenlő hozzáférés feltételeinek biztosítása érdekében a tanulók és a pedagógusok számára.

A **Szakmai fejezeti kezelésű előirányzatok bevételei** október végéig 284,3 milliárd forintot tettek ki, mely 138,1 milliárd forinttal alacsonyabb az előző év azonos időszakának bevételeihez képest. A bevételek jelentős részét (102,9 milliárd forintot) az „Alapok alapja GINOP pénzügyi eszközök” törvényi sorra befolyt összeg teszi ki, mely nem uniós bevételként jóváírt tétel.

Az október végi, mintegy 2296 milliárd forint összegű bevételek megoszlását a következő grafikon szemlélteti:



A **Költségvetési szervek kiadásai** mérlegsoron október végéig 5492,1 milliárd forint kiadás teljesült, mely 0,6%-kal alacsonyabb az előző év azonos időszakához képest. A kiadásból 3375,2 milliárd forint a személyi juttatásokra és munkaadókat terhelő járulékokra kifizetett összeg, amely 10,1%-kal magasabb az előző év azonos hónapjaihoz képest, melynek oka, hogy a fegyveres szerveknél kifizetésre került az egyszeri szolgálati juttatás.

A **Szakmai fejezeti kezelésű előirányzatok kiadásai** mérlegsoron október végéig 4090,1 milliárd forint kiadás teljesült, mely 656,1 milliárd forinttal magasabb volt, mint az előző év azonos hónapjainak kiadása.

Ezen időszak teljesítéséből az alábbi kiadások emelhetők ki:

*milliárd forint*

|  |  |
| --- | --- |
| Normatív finanszírozás (köznevelési célú humánszolgáltatás és működési támogatás, hit- és erkölcstanoktatás és tankönyvtámogatás, illetve szociális, gyermekvédelmi, gyermekjóléti és fogyatékos személyek esélyegyenlőségét elősegítő célelőirányzatok) | 476,8 |
| Nem állami felsőoktatási intézmények támogatása | 363,5 |
| Közúti fejlesztések | 201,3 |
| Közlekedési ágazati programok | 148,0 |
| Turisztikai fejlesztési célelőirányzat | 134,4 |
| Autópálya rendelkezésre állási díj | 117,3 |
| Vasúti fejlesztések | 106,5 |
| Beruházás ösztönzési célelőirányzat | 91,3 |
| Magyar Falu program | 85,8 |
| Egyházi működési, program és fejlesztési támogatások | 62,2 |
| Nemzeti agrártámogatások | 61,2 |
| Külügyi fejlesztési és kutatási programok | 51,4 |

A két év első tíz hónapjának kiadásai közötti eltérést okozó tényezők közül kiemelhetők a nem állami felsőoktatási intézmények támogatására, a normatív finanszírozásra, a turisztikai fejlesztési célelőirányzatra, valamint a külügyi fejlesztési és kutatási programokra kifizetett összegek. Ezen felül ezen időszakban kiemelkedő összegűek voltak a Megtakarítási Alapba történt befizetések is.

Az ez év október végi, mintegy 9582 milliárd forint összegű kiadások megoszlását a következő grafikon szemlélteti:



### Kamategyenleg

A bevételek és kiadások egyenlegeként adódó 1447,2 milliárd forint összegű **nettó kamatkiadás** 415,5 milliárd forinttal lett több az előző év azonos időszakához képest, mely a kamatfizetések éven belüli eltérő lefutásával, az előző évitől különböző hozamokkal és finanszírozási szerkezettel magyarázható.

**A kamategyenleg összetétele (milliárd forintban)**

|  |  |
| --- | --- |
|  | **I-X. hó** |
| **2021** | **2022** |
| **1. Bevétel** | **84,8** | **185,2** |
| **1.1. Forint** | **82,6** | **185,3** |
| *1.1.1. Államkötvények kamata* | *65,5* | *104,0* |
| *1.1.2. Kincstárjegyek kamata* | *0,0* | *0,2* |
| *1.1.3. Repóügyletek kamata* | *1,6* | *1,8* |
| *1.1.4. KESZ forint-betét kamata* | *15,5* | *79,3* |
| **1.2. Deviza** | **2,2** | **-0,1** |
|  *1.2.1. Devizaműveletek kamatelszámolásai* | *-2,3* | *-0,1* |
|  *1.2.2. Felvett hitel kamatjellegű bevétele* | *4,5* | *0,0* |
|  **1.3. Egyéb függő tételek** | *0,0* | *0,0* |
| **2. Kiadás** | **1116,5** | **1632,4** |
| **2.1 Forint** | **947,3** | **1455,9** |
| *2.1.1. Forinthitelek kamata* | *14,5* | *24,7* |
| *2.1.2. Államkötvények kamata* | *902,9* | *1385,9* |
| *2.1.3. Kincstárjegyek kamata* | *29,8* | *42,2* |
| *2.1.4. Repóügyletek kamata* | *0,1* | *3,1* |
| *2.1.5. Egyéb függő tételek* | *0,0* | *0,0* |
| **2.2. Deviza** | **169,2** | **176,5** |
| *2.2.1. Devizahitelek kamata* | *17,1* | *16,4* |
| *2.2.2. Devizakötvények kamata* | *152,1* | *160,1* |
| **3. Kamategyenleg** | **1031,7** | **1447,2** |

#### II.Az államháztartás központi alrendszerének finanszírozása

#### Állományi adatok

**A központi költségvetés adóssága 2022. október végéig** 3594,4 milliárd forinttal **növekedett** a következő négy tényező eredményeképpen:

* **Az első tényező,** amely **növelte** az adósságot, a nettó forintkibocsátás 873,5 milliárd forint összegben, ami a költségvetés hiányát finanszírozza.
* **A második – növelő hatású – tényező** a nettó devizakibocsátás, amely 1312,7 milliárd forinttal növelte a költségvetés adósságát.
* **A harmadik – szintén növelő hatású – tényező** a forint árfolyamának az elmúlt év végéhez képest bekövetkezett gyengülése, amely az adósság devizában fennálló részének forintban számított nyilvántartási értékét 1063,6 milliárd forinttal növelte.
* **A negyedik – további növelő hatású – tényező** a deviza-keresztárfolyamok változása és egyéb tényezők miatt bekövetkezett mark-to-market betétállományok növekedése 344,6 milliárd forint összegben.

Az előzetes adatok szerint október végén a **központi költségvetés forint- és devizaadóssága** az alábbiak szerint alakult:

A központi költségvetés adósságának alakulása 2022-ben, milliárd forint



*Megjegyzés: a táblában szereplő tizedes eltérések kerekítésből adódnak.*

**A központi költségvetés devizaadóssága** 2022-ben 2376,3 milliárd forinttal 10 771,5 milliárd forintra növekedett az elmúlt év végéhez képest. A devizaadósság részaránya a 2021. év végi 20,6%-os szintről 24,3%-os szintre emelkedett a teljes adósságon belül. A növekedés hátterében döntően a februárban kibocsátott 205,4 milliárd forint összegű Szamuráj kötvények, a júniusban kibocsátott 1441,3 milliárd forint összegű devizakötvények, valamint az árfolyamgyengülés állnak.

**A költségvetés forintadóssága** október végéig 873,5 milliárd forinttal növekedett, és 32 994,7 milliárd forintot ért el, a forint adósság a teljes államadósság 74,5%-át teszi ki. 2021 decemberében ez az arány 78,9% volt.

2022. október végén a forint lakossági állampapírok állománya 8997,9 milliárd forintot tett ki, ami 1012,4 milliárd forint csökkenést jelent 2021. december vége óta.

A lakossági állampapír-kereslet döntő hányadát az egy évnél hosszabb futamidejű Prémium Magyar Állampapír értékesítése képezte. A Prémium Magyar Állampapír állománya 2022. október végére 1764,8 milliárd forinttal növekedett, amely így 3967,6 milliárd forintot tett ki. A szeptembertől újra bevezetésre került Bónusz Magyar Állampapír állománya 293,9 milliárd forinttal növekedett, így a korábbi kibocsátású állampapírokkal együtt hó végén 354,7 milliárd forintot tett ki. A Magyar Állampapír Plusz állománya október végéig 3029,1 milliárd forinttal 2917,4 milliárd forintra csökkent. A nyomdai úton előállított Magyar Állampapír Plusz állománya 96,0 milliárd forint csökkenés következtében 319,1 milliárd forint volt hó végén.

Az Egyéves Magyar Állampapír állománya 957,0 milliárd forint volt október végén, ami 44,6 milliárd forinttal alacsonyabb a 2021. év végi állománynál. A gyermekek életkezdési támogatását szolgáló Babakötvény állománya 2022-ben 36,5 milliárd forinttal növekedett és október végére elérte a 185,3 milliárd forintot.

Az Államadósság Kezelő Központ (ÁKK Zrt.) október hó folyamán összesen 550,0 milliárd forint összegben vásárolt vissza lakossági állampapírokat a forgalmazó bankoktól.

A külföldi befektetők állampapír-állománya októberben 1201,3 milliárd forinttal 5913,7 milliárd forintra nőtt az előző hónaphoz képest. A külföldi állomány 99,9%-a, 5905,7 milliárd forint államkötvény és 0,1%-a, 8,0 milliárd forint diszkontkincstárjegy. A külföldi állomány átlagos hátralévő futamideje október végén 6,2 év volt, amely csökkent az előző hónap végéhez képest.

A deviza-államadósság kockázatainak csökkentése érdekében az ÁKK Zrt. swap műveleteket köt, amiből az adósságállomány részét képezik az ezen ügyletek után az ÁKK Zrt.-nél elhelyezésre kerülő fedezeti összegek (az ún. mark-to-market betétek) az egyéb kötelezettségek soron. A korábbi dollárkötvény kibocsátások óta eltelt időszakban az egyéb devizák (főként az USD) jelentősen felértékelődtek az euróhoz képest, az emiatt keletkező többletadósságot viszont a swapkötéssel sikerült kizárni. A vizsgált időszakban az egyéb kötelezettségek állománya 344,6 milliárd forinttal növekedett. Október végén az állomány 525,3 milliárd forintot tett ki, ami a teljes államadósság 1,2%-át jelenti.

1. \* Az államháztartás központi alrendszerének havonkénti részletes adatai megtalálhatók a Magyar Államkincstár honlapján (http://www.allamkincstar.gov.hu). [↑](#footnote-ref-2)